钦定古今图书集成/明伦汇编/家范典/第013卷 > 《小雅小弁八章》
## 钦定古今图书集成/明伦汇编/家范典/第013卷 > 《小雅小弁八章》

幽王太子《宜臼》被废而作此诗。

弁彼鸒斯，归飞提提。民莫不穀，我独于罹。何辜于天，
我罪伊何？心之忧矣，云如之何？

踧踧周道，鞠为茂草。我心忧伤，惄焉如𢭏。假寐永叹，
维忧用老。心之忧矣，疢如疾首。

《维桑》与梓，必恭敬止。靡瞻匪父，靡依匪母。不属于毛，
不离于里。天之生我，我辰安在？

菀彼柳斯，鸣蜩嘒嘒。有漼者渊，萑苇淠淠。譬彼舟流，
不知所届。心之忧矣，不遑假寐。

鹿斯之奔，维足伎伎。雉之朝雊，尚求其雌。譬彼坏木，
疾用无枝。心之忧矣，宁莫之知。

相彼投兔，尚或先之。行有死人，尚或墐之。君子秉心，
维其忍之。心之忧矣，涕既陨之。

君子信谗，如或酬之。君子不惠，不舒究之。伐木掎矣，
析薪杝矣。舍彼有罪，予之佗矣。

莫高匪山，莫浚匪泉。君子无易由言，“耳属于垣。无逝
我梁，无发我笱。我躬不阅，遑恤我后。”